笑看天下:得過且過 執法不力-施友朋 評論員
2024年04月12日 00:04
東網電視
更多新聞短片
佐敦一幢樓齡60年,除住宅外,還有賓館、劏房、中醫館、教會、健美中心甚至「一樓一」等嘅舊式商住大廈,周三早上近8時,大廈低層大堂突然起火,其後火勢夾雜濃煙,迅速蔓延至其他樓層。現場火勢猛烈,火警升為3級,大火約於兩個半小時後被救熄,造成至少5死40傷,傷者中8人危殆。
呢場奪命大火再次揭示本港樓齡達50年嘅舊樓隱患,而本港有近9,000幢呢類舊樓,由於欠缺管理,一向亂象叢生,一旦發生火警,必然大鑊!今趟慘劇顯示大廈存在消防安全等問題。事實上,當局唔係唔知,只係執法不嚴,拖得就拖。
該大廈參加咗市區重建局嘅5項資助計劃,包括樓宇更新大行動2.0(第二輪)及消防安全改善工程資助計劃(第二輪)等,並獲該局發出原則上批准通知書;該大廈法團提交申請表至今已逾3年,仍未展開工程。
有區議員稱,港府曾於2018年向涉事大廈發出強制驗樓令,惟至今仍未有遵從。更早些係屋宇署於2008年曾向法團發出消防安全指示,要求華豐大廈提升至切合現代要求嘅防火保障,包括更換防火門、以耐火物料圍封非緊急設施及提供符合耐火能力嘅固定窗等,可嘆係至今未有遵辦。
有消防顧問表示,起火層樓位於1、2樓大堂,但有死者喺7至8樓梯間被發現,反映熱力及煙霧經樓梯向上傳,造成「煙囪效應」,推測遇事樓層嘅防煙門有可能遭改裝、有破損或逃生期間冇關好,令熱力和煙霧「攻上去」。當然,還有千千萬萬個可能,例如大廈走廊長期堆滿棄置雜物。有關半世紀舊樓嘅潛在隱患,本報早已一再提醒當局不能得過且過,無奈當局執法不力,以致悲劇一再發生!